Greqi: Presidenti Obama flet për demokracinë, vlerëson BE-në
Zoti Obama tha se transferimi paqësor i pushtetit në SHBA, është shembull se si duhet të funksionojë demokracia, dhe vlerësoi BE-në si një nga arritjet më të mëdha të njerëzimit
Presidenti Barack Obama mbërriti në Gjermani, pas një vizite dy ditore në Greqi, ku theksoi rëndësinë e transferimit “paqësor” të pushtetit në Shtetet e Bashkuara. Ai i bëri komentet në një fjalim për demokracinë në Qendrën Kulturore të Fondacionit Stavros Niarchos. Presidenti Obama tha se zgjedhjet e fundit presidenciale në Shtetet e Bashkuara, janë një shembull se si duhet të funksionojë demokracia. Presidenti Obama rikonfirmoi gjithashtu, mbështetjen amerikane për Evropën dhe sigurinë e saj përballë shqetësimeve se administrata e presidentit të zgjedhur Donald Trump mund ta fuse Amerikën në një periudhë isolacionizmi. Presidenti Obama, u përcolli udhëheqësve botërorë mesazhin, se njerëzit duan ta dine se po u dëgjohet zëri. Ai tha se globalizimi po ushqen një valë “izolimi” dhe “nacionalizimi”, që ngjall “dyshim” për institucionet. Zoti Obama mbrojti gjithashtu Bashkimin Evropian, duke e quajtur një nga arrritjet më të mëdha në historinë njerëzore. Por zoti Obama paralajmëroi udhëheqësit botërorë që të bëjnë më shumë për t’i bërë qeveritë më efektive dhe të luftojnë korrupsionin, nëse duan të rifitojnë besimin e qytetarëve. Duke folur për demokracinë, zoti Obama e hodhi poshtë idenë se disa kultura nuk janë të përshtatshme për qeverisje demokratike. Pas tetë vjetësh në detyrë tha ai, ai ende vazhdon të ketë bindjen se të gjithë njerëzit, në të gjitha vendet kanë një dëshirë të përbashkët për të kontrolluar jetën e tyre. Para fjalimit, Presidenti Obama vizitoi Akropolin, monumentin më të famshëm të lashtësisë greke. Ai përshkoi tempullin e Parthenonit, që I kushtohet perëndeshës Athina. Nga maja e kodrës, ku ndodhet kompleksi antik, zoti Obama mund të shihte pothuajse gjithë Athinën.